L-eks-Minsitru George Pullicino qal li wara li ġimgħa ilu kiteb ittra lill-Kummissarju tal-Pulizija u talbu jinvestiga jekk kienx hemm ksur tal-liġi minn naħa tiegħu b’rabta mas-sejħa pubblika għat-tqegħid ta’ pannelli solari fuq bjut u artijiet tal-Gvern u l-ħlas ta’ feed-in-tariff (FIT) marbut mal-ġenerazzjoni tal-enerġija u obbligi oħra, sal-lum għadu ma ntalabx mill-Pulizija biex imur jagħti l-verżjoni tiegħu tal-fatti. Pullicino sejjaħ dak li kien żvelat dwar il-kuntratt tal-pannelli bħala qlajja u attentat mill-Gvern biex jiddevja l-attenzjoni tan-nies minn fuq dak li sejjaħ bħala tawħida tiegħu tal-power station li kellha tkun lesta sa Marzu. Qal li f’dan l-attentat għażel li jħammeġ ir-reputazzjoni tiegħu. “Intenni li jien nadif u kien għalhekk li ġimgħa ilu tlabt lill-Kummissarju jinvestiga. Jien dispost li nagħtih kull informazzjoni,” qal Pullicino waqt li żied jgħid li huwa ma kienx involut fil-proċess tal-għażla tat-tender. Huwa żied jgħid li jekk hawn xi Ministru li qed jindaħal fil-proċess ta’ kif jingħataw xi tenders, hu korrott.